ສຕາຣ໌ ວໍຣ໌ສ

ສຕາຣ໌ ວໍຣ໌ສ () ແມ່ນສື່ແຟຣນໄຊສ໌ແນວມະຫາກາບບັນເທີງຄະດີອະວະກາດ ສ້າງໂດຍ ຈອຣ໌ຈ ລູຄັສ ເຊິ່ງເລີ່ມຕົ້ນຈາກຮູບເງົາເມື່ອປີ ຄ.ສ. 1977 ແລະກາຍເປັນປາກົດການວັດທະນະທຳປະຊານິຍົມທີ່ເກີດຂຶ້ນຢ່າງໄວວ່າທົ່ວໂລກ. ແຟຣນໄຊສ໌ໄດ້ມີການຂະຫຍາຍຕໍ່ເປັນສື່ຕ່າງໆ ປະກອບດ້ວຍຮູບເງົາຫຼາຍເລື່ອງ, ລາຍການໂທລະພາບ, ວິດີໂອເກມ, ນະວະນິຍາຍ, ປຶ້ມກາຕູນ, ເຄື່ອງຫຼິ້ນ ແລະ ພື້ນທີ່ສວນສະໜຸກ ປະກອບກັນເປັນຈັກກະວານສົມມຸດທີ່ກວ້າງໃຫຍ່. ຈາກຄວາມສຳເລັດຂອງສື່ເຫຼົ່ານີ້ ຈຶ່ງເຮັດໃຫ້ ສຕາຣ໌ ວໍຣ໌ສ ເປັນໜຶ່ງໃນສື່ແຟຣນໄຊສ໌ທີ່ເຮັດເງິນສູງສຸດຕະຫຼອດການ.

ຮູບເງົາຕົ້ນສະບັບເລື່ອງ ສຕາຣ໌ ວໍຣ໌ສ ຕໍ່ມາໄດ້ຕື່ມຊື່ພາກໄປເປັນ ເອັບພິໂສດ 4 ຄວາມຫວັງໃໝ່ (1977) ຕາມມາດ້ວຍພາກຕໍ່ ເອັບພິໂສດ 5 ຈັກກະວັດເອມໄພຣ໌ໂຕ້ກັບ (1980) ແລະ ເອັບພິໂສດ 6 ການກັບມາຂອງເຈໄດ (1983), ສາມພາກນີ້ລວມກັນເປັນ ສຕາຣ໌ ວໍຣ໌ສ ໄຕພາກດັ້ງເດີມ. ຕໍ່ມາ ລູຄັສກັບມາກຳກັບຮູບເງົາ ສຕາຣ໌ ວໍຣ໌ສ ອີກເທື່ອໂດຍຂຽນບົດ ແລະ ກຳກັບ ໄຕພາກຕົ້ນ ປະກອບດ້ວຍ ເອັບພິໂສດ 1 ໄພເຊື່ອງຊ່ອນ (1999), ເອັບພິໂສດ 2 ກອງທັບໂຄລນຈູ່ໂຈມ (2002) ແລະ ເອັບພິໂສດ 3 ຊິທຊຳລະແຄ້ນ (2005). ເມື່ອປີ 2012 ລູຄັສໄດ້ຂາຍລູຄັສຟິລ໌ມໃຫ້ກັບດິສນີ ແລະ ສະຫຼະລິດການເປັນເຈົ້າຂອງແຟຣນໄຊສ໌ຂອງລາວ ເຊິ່ງຕໍ່ມາດິສນີໄດ້ສ້າງໄຕພາກຕໍ່ປະກອບດ້ວຍ ເອບພິໂສດ 7 ອຸບັດການແຫ່ງພະລັງ (2015), ເອັບພິໂສດ 8 ປັດສິມມະບົດແຫ່ງເຈໄດ (2017) ແລະ ເອັບພິໂສດ 9 ກຳເນີດໃໝ່ສກາຍວອລ໌ຄເກີຣ໌ (2019) ທັງໝົດລວມທັງສາມໄຕພາກເອີ້ນວ່າ "ມະຫາກາບສກາຍວອຣ໌ຄເກີຣ໌"

ຮູບເງົາທັງເກົ້າເລື່ອງໃນ 'ມະຫາກາບສກາຍວອຣ໌ຄເກີຣ໌' ໄດ້ຮັບການສະເໜີຊື່ເຂົ້າຊິງລາງວັນອອສກາຣ໌ ໂດຍຮູບເງົາສອງພາກທຳອິດຂອງແຟຣນໄຊສ໌ນັ້ນໄດ້ຮັບລາງວັນ ເມື່ອລວມກັບຮູບເງົາເນື້ອເລື່ອງແຍກຢ່າງ ໂຣຄ ວັນ: ຕຳນານສຕາຣ໌ ວໍຣ໌ສ (2016) ແລະ ຮານ ໂຊໂລ: ຕຳນານສຕາຣ໌ ວໍຣ໌ສ (2018) ແລ້ວ, ຮູບເງົາຊຸດນີ້ເຮັດເງິນໄດ້ຫຼາຍກວ່າ 1 ສິບຕື້ໂດລາສະຫະລັດ ເຮັດໃຫ້ ສຕາຣ໌ ວໍຣ໌ສ ເປັນແຟຣນໄຊສ໌ຮູບເງົາທີ່ເຮັດເງິນສູງສຸດເປັນອັນດັບທີສາມໃນປະຫວັດສາດຮູບເງົາ.

 ສາກຫຼັງ 
ແຟຣນໄຊສ໌ ສຕາຣ໌ ວໍຣ໌ສ ເລົ່າເລື່ອງລາວການປະຈົນໄພຂອງກຸ່ມຕົວລະຄອນໃນ "ກາລະຄັ້ງໜຶ່ງນານມາແລ້ວ ນະໝູ່ດວງດາວອັນໄກໂພ້ນ ()" ຜ່ານພາຫຼາຍຍຸກສະໄໜ ທີ່ເຊິ່ງມະນຸດ ແລະ ມະນຸດຕ່າງດາວຫຼາກຫຼາຍເຜົ່າພັນ (ສ່ວນຫຼາຍມີລັກສະນະຄ້າຍມະນຸດ) ອາໄສຢູ່ຮ່ວມກັນກັບຫຸ່ນຍົນ (ໃນຮູບເງົາເອີ້ນວ່າ ດຣອຍດ໌) ທີ່ອາຈຈະໄດ້ຮັບການໂປຣແກຣມໃຫ້ຊ່ວຍເຫຼືອເຂົາເຈົ້າໃນກິດຈະວັດປະຈຳວັນ ຫຼື ການຕໍ່ສູ້. ການເດີນທາງໃນອະວະກາດລະຫວ່າງດາວເຄາະຕ່າງໆນັ້້ນ ເປັນເລື່ອງປົກກະຕິ ເພາະມີເຕັກໂນໂລຊີໄຮເປີຣ໌ສເປຊ. ດາວເຄາະຕ່າງໆ ນັ້ນມີຕັ້ງແຕ່ດາວເຄາະທີ່ຮັ່ງມີ ດາວເຄາະທີ່ເມິດດາວນັ້ນເປັນເມືອງ ໄປຈົນຮອດດາວທີ່ມີແຕ່ທະເລຊາຍ ແລະ ມີປະຊາກອນເບົາບາງ ແລະ ເປັນພຽງຊົນເຜົ່າພື້ນເມືອງ ທຸກຊີວະນິເວດເທິງໂລກ ໄປຈົນຮອດຊີວະນິເວດສົມມຸດນັ້ນ ສາມາດພົບເຫັນໃນຮູບແບບທີ່ຄ້າຍຄືກັນໄດ້ໃນດາວເຄາະຂອງ ສຕາຣ໌ ວໍຣ໌ສ ເຊິ່ງໂດຍສ່ວນຫຼາຍແລ້ວນັ້ນ ເຕັມໄປດ້ວຍມະນຸດຕ່າງດາວທີ່ທັງຊົງປັນຍາ ແລະ ບໍ່ຊົງປັນຍາ. ນອກຈາກນີ້ ຍັງມີການນຳວັດຖຸທາງດາຣາສາດອື່ນໆ ເຊັ່ນ ສະໜາມດາວເຄາະນ້ອຍ ແລະ ເນບິວລາ ມາໃຊ້ໃນການດຳເນີນເລື່ອງອີກດ້ວຍ. ຂະໜາດຂອງຍານອະວະກາດນັ້ນມີຕັ້ງແຕ່ຍານຂັບໄລ່ຂະໜາດນ້ອຍຄືເຮືອບິນເຊັ່ນ ຍານທາຍໄຟເຕີຣ໌ (ອັງກິດ: TIE fighter)ໄປຈົນຮອດຍານຂະໜາດໃຫຍ່ເຊັ່ນ ຍານພິຄາດດາຣາ (ອັງກິດ: Star Destroyer) ແລະສະຖານີອະວະກາດຂະໜາດເທົ່າດວງເດືອນຢ່າງ ດາວມໍຣະນະ (ອັງກິດ: Death Star). ໂທລະຄົມມະນາຄົມນັ້ນປະກອບດ້ວຍການປາກເວົ້າດ້ວຍສຽງສອງທິດທາງ, ຈໍທີ່ມີທັງພາບແລະສຽງ, ການສາຍພາບໂຮໂລແກຣມ ແລະ ການສື່ສານຜ່ານໄຮເປີຣ໌ສເປຊ.

ຈັກກະວານຂອງ ສຕາຣ໌ ວໍຣ໌ສ ນັ້ນມີຄວາມຄ້າຍຄືກັບໃນຄວາມເປັນຈິງ ແຕ່ກົດເກນຂອງຟີຊິກມີຄວາມຍືດຫຍຸ່ນຫຼາຍກວ່າ ເພື່ອໃຫ້ສາມາດຈິນຕະນາການເລື່ອງລາວຕ່າງໆ ໄດ້ງ່າຍຂຶ້ນ. ໜຶ່ງໃນນັ້ນແມ່ນພະລັງອຳນາດລຶກລັບທີ່ຖືກເອີ້ນວ່າ "ພະລັງ" ເຊິ່ງຕາມຮູບເງົາສະບັບດັ້ງເດີມຖືກອະທິບາຍໄວ້ວ່າເປັນ "ສະໜາມພະລັງງານທີ່ຖືກສ້າງຂຶ້ນໂດຍສິ່ງມີຊີວິດທຸກຊີວິດ... [ເຊິ່ງ]ລວມກາແລັກຊີໃຫ້ເປັນໜຶ່ງດຽວ". ສະໜາມພະລັງນີ້ຖືກບັນຍາຍວ່າເປັນພະເຈົ້າໃນແບບສັບພະເທວະນິຍົມ. ຫາກຜ່ານການເຝິກຝົນ ແລະ ການເຮັດສະມາທິ ຜູ້ທີ່ "ມີພະລັງກ້າແກ່ນ" ຈະສາມາດໃຊ້ພະລັງທີ່ມີຄວາມສາມາດເໜືອທຳມະຊາດຫຼາຍຢ່າງ (ເຊັ່ນ ພະລັງເຄື່ອນຍ້າຍ, ການທຳນາຍອະນາຄົດ, ໂທລະຈິດ ແລະ ການປ່ຽນແປງພະລັງງານທາງກາຍະພາບ); ມີຄວາມເຊື່ອວ່າບໍ່ມີອີ່ຫຍັງເປັນໄປບໍ່ໄດ້ສຳລັບພະລັງ. ພະລັງນັ້ນຖືກໃຊ້ງານໂດຍສອງຝ່າຍຫຼັກເຊິ່ງມີຄວາມຂັດແຍ້ງຕໍ່ກັນໄດ້ແກ່ ເຈໄດ ກອງກຳລັງຮັກສາສັນຕິພາບຂອງສາທາລະນະລັດກາແລັກຕິກ ຜູ້ທີ່ໃຊ້ພະລັງໃນດ້ານສະຫວ່າງຜ່ານການປ່ອຍວາງ ແລະ ອະນຸຍາໂຕຕຸລາການ, ແລະ ຊິທ ຜູ້ໃຊ້ພະລັງໃນດ້ານມືດໂດຍຄວາມຢ້ານກົວ ແລະ ຄວາມຮ້າຍ. ຂະນະທີ່ອັດສະວິນເຈໄດນັ້ນມີຈຳນວນຫຼາຍ ແຕ່ລອຣ໌ດມືດແຫ່ງຊິທ (ຫຼື 'ດາຣ໌ທ') ຈຳກັດຢູ່ແຕ່ສອງຄົນເທົ່ານັ້ນຄື ໜຶ່ງອາຈານ ແລະ ໜຶ່ງສິດ.

ຕົວເນື້ອເລື່ອງດຳເນີນເລື່ອງກ່ຽວກັບຄວາມຂັດແຍ້ງໃນກາແລັກຊີ ໂດຍມີສອງຝ່າຍຄື ຝ່າຍສາທາລະນະລັດ ແລະ ກະບົດແບ່ງແຍກຕ່າງໆເຊັ່ນ ຈັກກະວັດກາແລັກຕິກ ທີ່ຊົ່ວຮ້າຍ. ເຈໄດ ແລະ ຊິທເລືອກໃຊ້ອາວຸດທີ່ເອີ້ນວ່າ ກະບີ່ແສງ () ມີດ້າມຈັບຄືກັບຮູບຊົງກະບອກເຫຼັກເມື່ອປິດ ເມື່ອເປີດຈະເຮັດໃຫ້ເກີດເປັ່ງພະລັງງານອອກມາເປັນແທ່ງລຳແສງທີ່ສາມາດຕັດຜ່ານພື້ນຜິວເກືອບທຸກຢ່າງ ແລະ ສາມາດຕີສະທ້ອນກະສຸນພະລັງງານໄດ້. ສ່ວນປະຊາກອນໂດຍທົ່ວໄປ ລວມເຖິງກະບົດ ແລະ ທະຫານ ແມ່ນໃຊ້ອາວຸດເປັນປືນທີ່ຍິງເປັນພະລັງງານພລາສມາທີ່ເອີ້ນວ່າ ບລາສເຕີຣ໌. ໃນບໍລິເວນອ້ອມນອກກາແລັກຊີ ມີອົງກອນອາຊະຍາກຳເຊັ່ນ ກຸ່ມຮັຕຕ໌ເຊິ່ງມີອິດທິພົນສູງ. ນອກນີ້ ຍັງມີນັກລ່າຄ່າຫົວ ເຊິ່ງມັກຖືກວ່າຈ້າງຈາກທັງນັກເລງ ແລະ ລັດຖະບານໃນການເຮັດສິ່ງຜິດກົດໝາຍເຊັ່ນ ການລັກລອບຂົນເຄື່ອງເຖື່ອນ ແລະ ການຄ້າທາດ.

ການທີ່ມີທັງອົງປະກອບຂອງເລື່ອງແນວບັນເທີງຄະດີວິທະຍາສາດ ແລະ ເລື່ອງແຟນຕາຊີນັ້ນ ໄດ້ເຮັດໃຫ້ ສຕາຣ໌ ວໍຣ໌ສ ເປັນແຟຣນໄຊສ໌ທີ່ທຸກຄົນເຂົ້າເຖິງໄດ້ ແລະ ສາມາດເລົ່າເລື່ອງໃນຫຼາຍປະເພດຫຼາຍແນວ.

 ໝາຍເຫດ 

 ອ້າງອີງ